དེ་མཚུངས་དེང་རབས་ཀྱི་གསོ་རིག་ཐོག་ནས་གཞི་རིམ་བརྟག་དཔྱད་དང་སྨན་བཅོས།ནད་གསོ་ཁང་བཅས་ཀྱི་མཐུན་རྐྱེན་ཚང་བའི་བོད་གཞུང་བདེ་ལེགས་སྨན་ཁང་དང་ཁྱབ་ཁོངས་བོད་མིའི་གཞིས་སྒར་ཁག་ནང་ཕྱི་ལུགས་སྨན་ཁང་ཆེ་ཁག༧ཡོད།གཞན་ཡང་ས་ཁུལ་མི་འབོར་དང་མཐུན་རྐྱེན་གནས་སྟངས་ལ་གཞིགས་པའི་གཞི་རིམ་འཕྲོད་བསྟེན་སྨན་ཁང་འབྲིང་བ་༤དང་སྨན་ཁང་ཆུང་གྲས་༤༣བཅས་ཀྱི་ཐོག་རང་རིགས་དབང་པོ་སྐྱོན་ཅན་རྣམས་ཀྱི་ཆེད་དམིགས་བསལ་སློབ་གྲྭ་ཞིག་ཀྱང་བཙུགས་ཡོད།སྨན་རྩིས་ཁང་དང་བདེ་ལེགས་སྨན་ཁང་ཟུར་སྐྱོང་སྡེ་ཚན་གཉིས་ཕུད་དེ་འཕྲོས་རྣམས་ཀྱི་འཛིན་སྐྱོང་སྟངས་འཛིན་འཕྲོད་བསྟེན་ལས་ཁུངས་ནས་ཐད་ཀར་གནང་བཞིན་ཡོད།།བོད་ལུགས་དང་ཕྱི་ལུགས་སྨན་ཁང་འདི་དག་བརྒྱུད་བཙན་བྱོལ་བོད་མིའི་སྤྱི་ཚོགས་ནང་འགོས་ནད་ཀྲི་སྦི་དང་།མཆིན་པའི་གཉེན་ཚད།གཉེན་ནད་རེག་དུག་གཙོས་འགོ་་ནད་མ་ཡིན་པའི་ནད་གཞི་སྔོན་འགོག་གི་སློབ་གསོ་སྤེལ་རྒྱུ།མ་དང་བྱིས་པའི་འཕྲེན་བསྟེན།གཞིས་མི་མང་ཚོགས་ཀྱི་འཐུང་ཆུ་དང་གཙང་འཕྲོད་ཡར་རྒྱས་གཏོང་རྒྱུ།རང་ཡུལ་ནས་ཕྱིས་སུ་འབྱོར་བའི་ཁོངས་ནས་མནར་གཅོད་སྡུག་སྦྱོང་མྱངས་པའི་ཆབ་སྲིད་བཙོན་གྲོལ་ཚོར་དམིགས་བསལ་སྨན་བཅོས་དང་ལྟ་རྟོགས།འཁོས་ཞན་ཉམ་ཐག་ནད་གཅོང་རྣམས་དང་སྲི་ཞུ་ལས་བྱེད་རྣམས་ལ་སྨན་བཅོས་མཐུན་རྐྱེན་སྤྲོད་རྒྱུ་བཅས་བཙན་བྱོལ་བོད་མི་མང་ཚོགས་ཀྱི་འཕྲོད་བསྟེན་དང་འབྲེལ་བའི་ལས་དོན་ཐ་དག་འགན་ཁུར་ཞུ་བཞིན་པའི་སྟེང་།འཕྲོད་བསྟེན་གྲངས་ཐོ་ཕྱོགས་བསྡུ་དང་།བཙན་བྱོལ་བོད་མིའི་སྨན་བཅོས་ལྟ་སྐྱོང་།རྒྱང་བཅོས་བཅས་ཀྱི་ལས་གཞི་གསར་པ་ཁག་དེ་དག་སྒྲུབ་ཐབས་སུ་འཕྲོད་བསྟེན་ལས་ཁུངས་ནང་ཚན་པ་གསུམ་སྟེ།འཛིན་སྐྱོང་དང་།སྤྱི་ཚོགས་འཕྲོད་བསྟེན།འཆར་འགོད་དང་རྩིས་བཅས་ཀྱི་འོག་ལས་དོན་ཞུ་བཞིན་པའི་ངོ་སྤྲོད་སྙིང་བསྡུས་སུ་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ནས་ཕྱི་ལོ་༢༠༡༢ཟླ་༡༠ཚེས་༢༢ལ།།